Zásahy hliadok MsP v 14. týždni 
	V týždni od 5. apríla do 11. apríla 2010 preverovali hliadky mestskej polície v hlavnom meste 2124 udalostí. Medzi nimi bolo aj 189 takých, ktoré po overení hliadkami priamo na mieste sa ukázali ako neopodstatnené.
	Opodstatnenými ale na druhej strane boli priestupky motoristov voči pravidlám bezpečnosti a plynulosti v cestnej premávke a takýchto prípadov zistili a riešili jednotlivé hliadky 1370. Na miestach vyhradených pre zdravotne postihnutých občanov bez oprávnenia parkovať tu zanechali svoje vozidlá dvaja motoristi.
	V oblasti porušení pravidiel verejného poriadku zistili hliadky mestskej polície 12 porušení. Na telefonáty, v ktorých volajúci poukazovali na prípady rušenia nočného pokoja zasahovali v priebehu týždňa hliadky MsP 8 krát.
	Značne zastúpenou kategóriou porušovaní všeobecne záväzných nariadení boli opäť priestupky súvisiace s čistotou a poriadkom – 132 zistení, ako aj konzumácie alkoholických nápojov na verejných priestranstvách – 156 prípadov. Fajčiari nerešpektujúc zákaz fajčenia na zastávkach mestskej hromadnej dopravy tento porušili v hlavnom meste 50 krát.
	Z trávnatých plôch si miesto zaparkovania pre svoje motorové vozidlo urobilo 69 vodičov. Na miestne úrady jednotlivé stanice mestskej polície nahlásili 9 starých vozidiel. Na zásady ambulantného predaja a trhového poriadku nedbalo 6 predávajúcich a 8 priestupkov súviselo s nedodržaním stanovených prevádzkových hodín.
	Prípady obťažovania okoloidúcich žobrákmi riešili hliadky 14 krát a kontroly medzi taxikármi zistili v ich radoch taktiež 14 porušení.
	Najviac priestupkov v sledovanom týždni sa stalo na Viedenskej ceste a to 53. Blokovacie zariadenia si na svojich vozidlách našlo 658 motoristov a 117 vodičov si po odtiahnuté vozidlá muselo zájsť do areálov odťahovacích služieb.